Henriette Steenstrup

Henriette Steenstrup (født 29. september 1974) er en norsk komiker og skuespiller. Hun er kjent for rollen som «Edel» i humorprogrammer som Torsdag kveld fra Nydalen og Dritseint med Edel. Hun har også hatt roller i en rekke norske filmer og TV-serier, og i 2021 fikk hun stor suksess som skaperen og hovedrolleinnehaveren av serien Pørni.

Bakgrunn 
Hennes far var lærer, og moren var ansatt i NRK. Allerede som barn ønsket Steenstrup å bli skuespiller, og hun opptrådte som barn i vignetten til Kroppen samt i Skomakergata og i Halvsju-serien C-blokk bandet på NRK Fjernsynet. Som voksen ble hun først kjent gjennom NRK1s barneprogram Kykelikokos. Året før sang hun «Froskeprinsen» i barneprogramet Huset med det rare i. 

Steenstrup er ansatt ved Nationaltheatret, hvor hun har spilt tittelrollen i Pippi Langstrømpe og Hilde Wrangel i Byggmester Solness. Hun startet høsten 2008 innspillingen av TV 2-serien En god nummer to, hvor hun selv står for idé og hovedrolle. Det er en dramakomedie, hvor handlingen er lagt til Nationaltheatret. Det er første gangen det blir laget en serie fra skuespillermiljø i Norge. 

Høsten 2009 begynte hun i TV 2-programmet Torsdag kveld fra Nydalen. Hun vant Komiprisen 2014 i klassen årets kvinnelige scenekomiker for forestillingen En får væra som en er – en Ole Ivars musikal og var i tillegg nominert i årets kvinnelige TV-komiker. Høsten 2014 dukket Steenstrup opp i TV 2 som Edel Hammersmark Gjervan i humorprogrammet Dritseint med Edel. I 2020 og 2021 var hun programleder i spørreprogrammet Alle mot alle på TVNorge sammen med Jon Almaas.

Hun spilte hovedrollen som Liv i Dag Johan Haugeruds dramafilm Barn fra 2019. For rollen vant hun Dragon Award under Göteborg filmfestival og ble også nominert som beste skuespiller foran både Kanonprisen 2019 og Amandaprisen 2020.

I 2021 hadde første sesong av dramaserien Pørni premiere på Viaplay. Steenstrup hadde selv skapt og skrevet manus til serien og spilte også hovedrollen som Pørni. For serien vant hun Seriekritikerprisen 2021 i klassen beste skuespiller, mens serien ble kåret til beste norske komedie. Under Gullruten 2022 vant hun prisene for beste skuespiller og beste manus TV-drama og var i tillegg nominert til publikumsprisen, mens serien i tillegg vant prisene for beste dramaserie og beste klipp TV-drama. Totalt ble serien nominert til seks klasser foran prisutdelingen.

Privatliv 
Hun var tidligere gift med skuespilleren Fridtjov Såheim. De var begge med i serien Nårje som våren 2012 ble sendt på TV 2. Begge spilte i musikal-humor-drama serien En får væra som en er sommeren 2019. I 2019 giftet hun seg med Rune Assmann.

Utvalgt filmografi 
 2019 – Hjelperytteren
 2019 – Barn
 2016 – Welcome to Norway
 2015 – Kvinner i for store herreskjorter
 2014 – Jakten på Berlusconi
 2012 – Som du ser meg
 2011 – Få meg på, for faen!
 2011 – Jeg reiser alene
 2010 – Hjem til jul
 2010 – Sammys eventyr – Den hemmelige passasjen (stemme)
 2009 – Bolt
 2007 – Mars & Venus
 2006 – Trøbbel
 2006 – Gymnaslærer Pedersen
 2005 – Thomas Hylland Eriksen og historien om origamijenta
 2003 – Mors Elling 2000 – Fråtseri 
 1999 – Fomlesen i kattepine 1997 – Budbringeren TV-serier 

 2021 –Pørni – hovedrolle og skaper (Viaplay)
 2020 – Ragnarok 2020 – Edda (Netflix)
 2019 – En får væra som en er (TV 2)
 2013 – Lilyhammer, sesong 2 (NRK / Netflix)
 2009 – En god nummer to (TV 2)

 TV-opptredener 
 Portrettmesterskapet (2023), gjest
 Kongen Befaler (2022), deltager
 Alle mot alle (2020–2021), medprogramleder
 Nytt på nytt (2016), gjest
 Meglerne (2014)
 Dritseint med Edel (2014, 2015)
 Gullruten 2013 og Gullruten 2014, programleder
 Brille (2012), gjest 
 Nårje 1 og 2 (2012 og 2013)
 Torsdag kveld fra Nydalen (2009–2011)
 Kykelikokos'' (1996)

Priser og nominasjoner

Referanser

Eksterne lenker 
 
  Henriette Steenstrup på Filmweb

Norske skuespillere
Fødsler i 1974
Norske komikere
Norske stemmeskuespillere
Norske programledere
Vinnere av Gullruten for beste skuespiller
Vinnere av Gullrutens fagpris